**Vektormentes időszak – egyszerűbbé válik a kéknyelv betegségre fogékony állatok kiszállítása**

**2015. december 14-étől a Nemzeti Élelmiszerlánc-biztonsági Hivatal (NÉBIH) kihirdette a szezonális vektormentes időszakot, így ismét lehetővé vált a kéknyelv betegségre fogékony állatok előzetes védőoltás nélkül történő kiszállítása Magyarországról az alacsonyabb kockázatú vagy mentes területekre. A rendelkezés a továbbtartás céljából történő állatszállításokra vonatkozik és hazánk teljes területére érvényes.**

A szezonálisan vektormentes időszak kezdetét a hőmérsékleti adatok, valamint az elvégzett laboratóriumi vizsgálatok eredményei alapján határozta meg a NÉBIH. Az intézkedés lehetővé teszi, hogy hazánk területéről a kéknyelv betegség szempontjából alacsonyabb kockázatú vagy mentes területekre – továbbtartási célból – előzetes védőoltás nélkül szállítsák a fogékony állatokat.

Az Európai Unión belüli kiszállítás során továbbra is be kell tartani a vonatkozó EK rendeleti előírásokat, úgynevezett 3. országba irányuló export esetén pedig a célország és Magyarország által jóváhagyott, érvényes exportbizonyítványokban foglalt feltételek az irányadóak.

Az állatok szállításának részletes feltételeiről minden esetben a megyei kormányhivatalok vagy a járási hivatalok élelmiszerlánc-biztonsági és állategészségügyi szervezeti egységei adnak felvilágosítást.

A hatóság felhívja az állattartók figyelmét, hogy a kéknyelv betegség kitörései körüli 20 kilométeres sugarú körben található, és még megfigyelési zárlat alatt álló állományokból a fogékony állatok kiszállítása a vektormentes periódusban is kizárólag az előírt megfigyelési idő letelte és a szükséges vizsgálatok elvégzése után lehetséges.

2015. december 17.

Nemzeti Élelmiszerlánc-biztonsági Hivatal  
Állategészségügyi és Állatvédelmi Igazgatóság